Meer Covid-19-weerstand dalk weens verslapte regulasies(Argieffoto: Unsplash) Die verslapte afsonderingsregulasies oor die Kersvakansie het dalk bygedra tot die veel korter duur van die vierde vlaag van die Covid-19-pandemie. Dr. Jacques Snyman, kliniese kenner en mediese raadgewer vir die Health Squared- mediese fonds, sê omdat baie mense met Covid-19 waarskynlik asimptomaties was, sou hulle nie bewus gewees het van die behoefte om te selfisoleer nie. Hulle kon egter steeds die virus aan ander mense oordra. “Dít, tesame met minder afsonderingsregulasies, beteken dat daar meer sosiale kontak was en dus meer geleenthede vir Covid-19 om vinnig te versprei. “Talle mense het matiger simptome, indien enigsins, ondervind en die hoogs aansteeklike virus het dus vinnig versprei. Daarna het gashere om te besmet egter net so vinnig opgedroog.” Al dié faktore kon moontlik ŉ rol speel in die patroon wat tydens die vierde vlaag ondervind is. In die laaste vlaag het die persentasie mense wat positief getoets het, asook hospitaalopnames, die kruin in die middel van Desember bereik en sedertdien skerp gedaal. “In die eerste, tweede en derde vlaag het sowat 20% van pasiënte wat weens Covid-19 in hospitale opgeneem is, gesterf. Dit het in die vierde vlaag tot sowat 10% van pasiënte in hospitale gedaal. Dit kan daarop dui dat hoewel die Omikron-variant meer oordraagbaar is – vandaar die skerp styging in infeksies in Desember – die variant minder virulent of aggressief kan wees as die oorspronklike variant of Beta- of Delta-variante wat in vorige vlae dominant was,” sê Snyman. Omdat meer mense kies om ingeënt te word, is daar minder mense wat die gevaar loop om ernstig siek te word. Snyman sê die gedeelte van die bevolking wat in vorige vlae geïnfekteer is, selfs al het hulle nie noodwendig simptome ondervind nie, moet ook nie onderskat word nie. “Hulle het moontlik natuurlike immuniteit opgebou wat nou ŉ mate van beskerming bied.” Uit data van die mediese fonds blyk dat baie mense wel positief vir die koronavirus getoets het, maar baie min só siek was dat hulle in ŉ hospitaal opgeneem moes word. Die meeste van die fondslede wat wel opgeneem moes word, was ouer mense met onderliggende siektetoestande. Snyman sê dit dui daarop dat die entstof steeds hoë vlakke van immuniteit en beskerming teen ernstige infeksie bied. En hoewel deurbraakinfeksies aangemeld is, bly inenting die bes beskikbare beskerming. Ondanks die afname in gevalle, moet mense egter steeds nie hul waaksaamheid verslap nie, omdat dit onmoontlik is om akkuraat te voorspel wat in die toekoms kan gebeur, of hoe ander variante die rigting van die pandemie of ŉ moontlike vyfde vlaag kan beïnvloed. Net soos met die griepvirus, is daar een jaar dalk ŉ betreklik matige seisoen, terwyl ŉ nuwe, meer aggressiewe variant die volgende jaar kan kop uitsteek, sê Snyman. “Dieselfde kan met Covid-19 gebeur en daarom is dit belangrik om ingeënt te word, waaksaam te bly en te hou by die billike voorsorgmaatreëls.”